10 950 VC-komeet met ystydperk geassosieer‘n Kunstenaarvoorstelling van die 10 950 VC-komeet met ystyperk geassosieer op aarde (Foto: Wikipedia) Die jaartal waarin ’n komeet van ongeveer ’n kilometer in deursnee die aarde getref en ’n ystydperk ingelui het, is pas akkuraat deur wetenskaplikes van die Universiteit van Edenburg bepaal. Uit gravures en inskrywings op ’n pilaar by Gobekli Tepe in Turkye, is vasgestel dat die komeet, of brokstukke daarvan, die aarde in ongeveer die jaar 10 950 voor Christus getref het. Dit het die ystydperk bekend as die Jonge Dryas ingelui, wat tot die uitsterwing van verskeie groot soogdiersoorte aanleiding gegee het. Die datum is bepaal deur die sterre-afbeedings op die pilaar deur rekenaarmodelle te voer en die tyd terug te werk tot die uitbeeldings presies ooreengestem het met waar die sterre hulle destyds sou bevind het. Dié navorsing stem ooreen met ander onlangse navorsing, toe wetenskaplikes van die Universiteit van Suid-Carolina in die VSA ’n sogenaamde platinum-anomalie by argeologiese uitgrawings dwarsoor die VSA bestudeer het. Hulle het bevind dat daar sowat 12 800 jaar gelede platinum-afsettings oor bykans die hele Noord-Amerika, en waarskynlik die hele wêreld, was. Platinum is skaars in die aardkors, maar kom volop in asteroïde en komete voor. Dit val saam met die aanbreek van die ystyd, waartydens die Clovis-mense en diere soos die mastodon, mammoet en sabeltandtier uitgesterf het. Altesaam 33 spesies groot soogdiere het uitgesterf. Met die aanbreek van hierdie ystydperk het die temperatuur skerp afgeneem en die afkoeling het 1 400 jaar geduur. Bron: Telegraph